Венето
Вѐнето () е административен регион в Североизточна Италия. Той е един от 20-те региона в Италия. Населението му е около 4,8 милиона души, а неговата столица е Венеция. Венето днес е един от най-богатите и индустриализирани региони в Италия. Природата, историята и архитектурата на региона го превръщат в най-посещавания в Италия с повече от 60 милиона туристи на година. В област Венето се намира един от най-старите университети на света, университетът в Падуа.

География 
Венето се намира в североизточната част на Италия и граничи с региони като Емилия-Романя, Ломбардия, Трентино-Южен Тирол, Фриули-Венеция Джулия, и Австрия. Регионът лежи между Алпите и Адриатическо море и през него минават реките По, Адидже, Брента и Пиаве.

Административно деление 
Венето е разделен на 7 провинции:
 Белуно,
 Падуа,
 Ровиго,
 Тревизо,
 Венеция,
 Верона,
 Виченца

Икономика 
След разрушенията и бомбардировките през Втората световна война Венето е един от най-бедните региони в Италия. Днес той е до голяма степен земеделски район с динамична икономика. Основните земеделски продукти са царевица, грах, зеленчуци, ябълки, тютюн и др. Този район е известен с производството си на вино. Отглежда се и едър рогат добитък. Разпространена е металургията, химическа промишленост, текстилна промишленост, производство на стъкло и електроника. Други сектори на икономиката, които се развиват в района, са банковото дело, търговията и туризма.

Основни туристически атракции 
Венето е най-посещаваният от туристи регион в Италия, с около 60 милиона туристи на година.

Градове на изкуството 
  

Венеция: Град, прочут със своите изкуство, история и култура. Обявен от ЮНЕСКО за световно богатство.

Падуа: Град с културно, историческо и икономическо значение.

  

Верона: Градът на Ромео и Жулиета. Също обявен от ЮНЕСКО за световно богатство.

Виченца също е обявена от ЮНЕСКО за световно богатство.

Личности, свързани с Венето 
 Марко Поло (15 септември 1254, Венеция – 8 януари 1324, Венеция) – венециански търговец и откривател на Персия, Индия и Китай.
 Антонио Вивалди (4 март 1678, Венеция – 28 юли (или 27) 1741, Виена), наричан още Il Prete Rosso („Рижият абат“) – свещеник и композитор на барокова музика, както и прочут виолист.
 Джакомо Казанова (2 април 1725, Венеция – 4 юни 1798), скандален венециански авантюрист, писател и почитател на женската красота.
 Антонио Салиери (18 август 1750, провинция Верона – 7 май 1825) – композитор и диригент
 Алесандро дел Пиеро (роден на 9 ноември 1974), известен футболист от Тревизо.

Външни препратки 
 Regione Veneto – Официална страница на региона
 Туристически сайт
 Карта на Венето